Komisijos Sprendimas
1992 m. birželio 3 d.
dėl ANIMO vietinių padalinių kompiuterinės paieškos
(92/341/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl veterinarinių ir zootechninių patikrinimų Bendrijos vidaus prekyboje tam tikrais gyvais gyvūnais ir produktais, atliekamų siekiant sukurti vidaus rinką [1], su paskutiniais pakeitimais, padarytais Direktyva 91/628/EEB [2], ypač į jos 20 straipsnio 3 dalį,
kadangi 1991 m. liepos 19 d. Komisija priėmė Sprendimą 91/398/EEB dėl veterinarijos tarnybas jungiančio kompiuterinio tinklo (ANIMO) [3], o 1992 m. vasario 21 d. - Sprendimą 92/175/EEB, nustatantį kompiuterinio tinklo ANIMO padalinių sąrašą ir identiškumą [4];
kadangi siekiant užtikrinti sklandų kompiuterinio tinklo ANIMO veikimą, reikėtų taikyti tokią kompiuterinę sistemą, kuri pagal pašto paskirties vietą padėtų atpažinti padalinio paskirties vietą;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Kiekviena valstybė narė iki 1992 m. birželio 15 d. perduoda Komisijai pagal priede nurodytą kompiuterinę formą abėcėline tvarka sudarytą pašto paskirties vietų sąrašą. Prie kiekvienos pašto paskirties vietos nurodomas ją atitinkančio vietos padalinio identifikavimo numeris.
2. Remdamasi valstybių narių pagal šio straipsnio 1 dalį perduota informacija, Komisija, kompiuterine forma, kuri bus įdiegta į taikomąją programinės įrangos programą, nurodytą Sprendimo 91/398/EEB 2 straipsnio 2 dalies ketvirtoje įtraukoje, parengia žinyną, nurodantį visos Bendrijos pašto paskirties vietas kartu su vietos padalinių identifikavimo numeriais ir šį žinyną perduoda valstybėms narėms.
3. Komisija, atsižvelgdama į valstybių narių pateiktus duomenis, reguliariai atnaujina šio straipsnio 2 dalyje nurodytą žinyną.
2 straipsnis
Šis sprendimas skirtas valstybėms narėms.
Priimta Briuselyje, 1992 m. birželio 3 d.